# Sarmoun ar vesventi

Sarmoun etre farçz ha devri, Composet var ar Vesventi Gant an autrou Heb e Hano, Eus a barres c’hui zivino ?
Lennit-y tout en ho tyes En deiziou araoc Molarges ; Ra vo ive d’ar Sul-Ænet A boues penn dre-oll prezeguet.
Vœ vobis potatoribus ; Mezierrien, c’hui zo malheurus !
* Pell-amzer zo, auditoret,
* Abaoue ma meus remerqet
* Eur viçz oc’h ho tishenori
* Hanvet dre oll Ar Vesventi
* Eus an oll viçou a ravaich
* Bremâ, siouas ! ar gristeniaich,
* Oumâ eo an difficilla
* Eus ar bed da zisc’hrisienna.
* Un impudic hac un toùer
* Convertisset ral a veler ;
* Mes cant impudic a velfet
* Qent eur Mezier convertisset.
* Ar Vesventi zo eur sourcen
* Eus a galz viçou disordren ;
* Lenn a rear scrifet var e dal
* E zeo eur pec’het capital,
* Dishenor ar Religion,
* A galz tud ar berdition,
* Ar vuntrerez hac ar revin :
* Chetu perac Sant Augustin
* En deveus guechal lavaret
* Eo ar Vesventi milliguet
* Ar brassa eus an oll grimou
* A gommetter er parressiou ;
* Ebrietas est omnium
* Majus flagitiorum
* Gouscoude netra communoc’h,
* Hirio an deiz netra stàncoc’h,
* Rac ne veler var an douar,
* Dre oll partout dre ma zear
* Nemet lonqerrien distrounqet
* Ha Mezierezet divezet.
* Na vez eured ebet er vro
* Na vez enni calz tud mezo,
* Hac ar foar hac ar marc’had
* A êchuer dre eur c’hofad
* Ne vez qet memes eur pardon
* Nac eur gouel a zevotion
* Na vent oll bremâ profanet
* Gant ar Vezierrien debordet.
* Mes, siouas ! ar pez zo goassa
* Hac am desol ive muya.
* Eo guelet n’ous pet an hini
* Dre’r blijadur seul da vesvi,
* O tont d’en em renta envel
* Oc’h an anevalet cruel !
* Penaus eta, tud malheurus !
* Penaus, Mezierezet flêrius !
* N’ellor biqen disc’hrisienna
* Eus ho toues an habitud-mâ !!!
* Penaus ! biqen na gundufet
* Eur vuez sobr, fur ha reglet !
* Mes, assamblet amâ hirio,
* Deoc’h oll souden me zisquezo
* (Da viana m’am selaouit)
* Ar monstr barbar a adorit ;
* Ha ma n’ho convertissàn get
* Eus hoc’h habitud milliguet,
* E c’hanavesot dre avançz
* Ar malheur hac an dismegançz
* A dennit var ho famillou
* Dre ar viçz eus ho tebauchou,
* Ha ne vezot qet souezet
* Pa o guelot oll erruet.
* Nac y zo trist ha pernicius
* D’al lounqesennet malheurus !
* Rac certen ar malheur brassa
* Evit an den var ar bed-mâ
* Eo dont d’en em abandoni
* D’an habitud a vesventi ;
* Car ar viçz-se en discaro
* A zeiz da zeiz bete’r maro
* Da eun abim a zisursiou,
* A valeur hac a bec’hejou,
* A rann-galon hac a vizer
* A chagrin hac a zisesper.
* Malheurus vo en e zanvez,
* En e henor, en e vuez,
* Hac en e yec’het goude se,
* En e silvidiguez ive ;
* Rae peurvuya ar vesventi,
* P’en em ro’n den da vad dezi,
* A ra e valheur er bed-mâ
* Hac er bed all er memes tra :
* Rentet eta eur veich Mezier,
* Chetu én ato er vizer.
* Evit commançz, me a lavar
* Eo malheurus var an douar
* An den a deu da gontracti
* An habitud d’en em vesvi :
* An tech-se eur veich gemeret,
* Ral bras, siouas ! a vez torret,
* Ha dont a ra e bêr amzer
* D’ober oll malheur ar Mezier.
* Peb den ar madou temporel
* Gant rêson pretanti a hell
* Guedal buez, prosperite,
* Yec’het ha renom vad ive ;
* Mes ar vesventi milliguet,
* Envel oc’h eul laer affrontet,
* A deu souden d’en depouilla
* Eus an oll avantachou-mâ.
* Dissipa ra e oll vadou
* Oc’h en treina d’an debauchou ;
* Discar a ra e oll renom
* O tua e reputation,
* Hac abregi ra e vuez
* Oc’h en taul er fallagries :
* Chetu an oll avantachou
* A ro tizan an tavargniou,
* Hac an tri effet ordinal
* Eus ar vesventi criminal.
* Qenta effet ar vesventi
* Eo revina qement hini,
* Poulset dre aliou Satan,
* En tavargniou a glasq tizan.
* Pell-amzer zo, auditoret,
* Doue en deveus lavaret
* Penaus ar Mezier renseudic
* Ne vezo qet pell pinvidic ;
* Rac an debauchou hac ar güin
* Prest ha presta ray e rêvin :
* Calz exemplou hor beus memes
* A guement-mâ en hor parres.
* Al lounqesen a supposàn
* Pe ezommec, pe vondian :
* Mar bez paour pa gommanço,
* E vo paouroc’h pa êchuo ;
* Caer ho pe rei madou dezàn,
* Netra ne resisto outàn.
* Rei aour, arc’hant da eur Mezier
* A zo taul dour en eur c’hrouer,
* Eur sac’h difoncz fallout carga,
* Poan inutil da nebeuta.
* Dre’r prennest en ty c’hui fourro,
* Hac én dre an nôr a daulo ;
* Rimplija rai en eun instant
* Eus e zerves an oll arc’hant,
* Ha gounidiguez ar sizun
* A vezo lounget oll d’al lun,
* Ha davantach, mar bez gallet
* En ty bras fourra eur piqet.
* Ac’hanta ! neo qet er c’his-se,
* Doug e vorzol, eo a res-te ?
* Ha te, pautr ar minaouedou ?
* Ha te, bresser ar paveou ?
* Ha te ive, den disouten ?
* Ha c’houi dre, oll, micherourien ?
* Neo qet ounnes eo ho custum
* Peb deiz qenta eus ar sizun ?
* Ne velomp-ni qet alies
* Eur seurt disurz en hor parres ?
* Na petra erru ac’hano ?
* Auditoret, c’hui lavaro ?
* C’hoarvesout a ra malheuriou,
* Nec’hamantchou ha chagrinou.
* Na petra helfe c’hoarvout qen ?
* Ouzoc’h amâ me a c’houlen.
* Al lounqer, goude ober re,
* A rai nebeutoc’h goude se :
* Goude ober eur re gorfad ;
* E fritt mizer, e za goustad ;
* En eun deves lounq e sizun,
* Eiz dez goude a ranc yun.
* Mes, siouas ! ar pes zo goassa,
* Eo greg ha famill an den-mâ,
* Ha qement a zo var e dro
* Treina poan ha naoun a ranco ;
* Gant ar riou oll e crenint,
* Gant an astud e tisec’hint,
* Ha ranna a rai o c’halon
* Dindan poues o affliction.
* Chetu aze sort ar Mezier
* Paour en eur gommançz e vicher.
* Mar deo pinvidic pe’n e æs,
* E stat zo qen dign a druez !
* Rac o c’heulia ar vesventi.
* Netra pell ne hell prosperi :
* Contchou renqet en tavargniou
* Da zec a gaçz prest ar c’hantchou ;
* Ha var guement-mâ, ma carren,
* Me roffe deoc’h meur a breuven.
* Mes an experiançz consultit,
* C’hui etrezoc’h, tud pinvidic ;
* Piou a velit o prosperi ?
* Ar Vezierrien touet int-y ?
* Salocras, rac ar seurt tud-se
* Ne ouzont nemet bernia dle ;
* E lec’h oza, oll e frêzont ;
* E lêc’h destum, e fouillezont ;
* Ha pell dioc’h prena levou,
* E verzont re o familliou.
* Comparachit ty eur Mezier.
* Oc’h ar pez ma voa en amzer
* E dad fur hac e vam reglet,
* Hac en em gavot estonet.
* E plaçz ar goüer er prennestou,
* Plouz zo bremâ a dorchadou ;
* Ar meubl caer a zo guerzet
* Hac ar pris anezo lounqet ;
* Ar marc’h, decor ar marchossi,
* Zo qignet en hostaleri ;
* Bioc’h ha danvad, yar hac eujen,
* Tout int efet gant an dræsen ;
* Tranch, car, alar, mar ha palou,
* Oll int teuzet en tavargniou ;
* An dillat, memes bete’n toc,
* Zo tremenet dre e c’houzoc.
* Da gommançz en devoa leve,
* Ha bremâ eo sammet a zle ;
* Neus netra gantàn evel qent,
* An diaoul zo e plaçz ar Sænt.
* Mes, va farrissionis qer,
* Evit anaout mat ar Mezier,
* Roit dezàn guella tiegues
* A velit ebars er barres,
* Da c’houzout pegueit e pado
* Oc’h al lounqesen divalo !
* Me zo sur pa zayo hirra,
* Ne day qet tri marc’had nao bloa.
* Er guelet a rafac’h souden
* O tissippa hac o tisqen,
* En e zaouarn o tisvanti,
* O nijal d’an hostaleri,
* Güir eo un nebeudic amzer
* E velfac’h neuze ar Mezier
* O c’hoari manific e roll,
* Qen hac er parc, ha qen oc’h taul ;
* Ar voul en e zorn a zalc’ho,
* Ha brao eur pennad e ruillio ;
* Biscoas ne voe guelet e bar
* Tro var dro var e veg douar ;
* Hep discuntinui da brena,
* Da drafica, pe da verza,
* E redo an oll marc’hajou,
* Ha dreist peb tra dre ar foariou.
* Caout a rayo calz consortet,
* Hac heb douetançz commerezet,
* Ha tout gantàn ar cholori
* A vezo en hostaleri.
* Hoguen, daoust pegueit e pado
* Ar pot dispar var e veno ?
* Qeit sur hac arc’hant ar re all,
* Qeit-se just, non pas en tu all.
* Guelit c’hoas un nebeut amzer,
* Oh ! pebes chenchamant caer !
* Al lounqesen collet e dân
* A velot souden e noas gloan ;
* Prest ha prest e vezo clèvet
* Penaus a zle e zeo sammet :
* Scoden amâ, scoden aont,
* Dle en ty-mâ, dle en ennout,
* Eur billet roet da Jacquetta,
* Ha pêvar da Philipetta ;
* Eur c’hreançour impatiant,
* Da rattrappout lod e arc’hant,
* A sao e benn, a deu arauc,
* Arrêt a lacaer va ar pot ;
* Chetu ar pillach en e dy,
* Al lounqer couezet var e fri ;
* Fouettet en deus pis e drantel,
* Eat eo e stat gant an avel ;
* Chetu én laqeat en noas,
* Ha forcet marteze, siouas !
* D’asten an dorn a dy da dy,
* Da c’houlen bara da zebri !
* Ennes eo ar fin ordinal
* Eus an oll lounqesonnet fall,
* Ha commun eo an exemplou
* A guement-mâ dre’r parressiou.
* Ia, guell eo ganén guelet
* An tân-goal en un ty croguet,
* Eguet guelet eul lounqesen
* Placet ennàn da gabiten.
* An tân evit güir en dêvo,
* Mes an dræsen lous en teuzo.
* Mar teu an tân d’en devori,
* Ar Mezier er c’hass bete’l ly,
* Hac an avantaich a gavàn
* A zo tout e faveur an tân ;
* Rac varlerc’h an tân peurvuya
* E chom ludu da viana,
* Ar found, ar vein hac an houarn ;
* Mes, Mezier etre da zaouarn,
* Dir hac houarn, found ha mein
* A vez teuzet en eur c’hoarzin.
* Te voar ar secret da deuzi
* Qement zo en hostaleri,
* An tân-goal en un ty croguet,
* An droug a rayo hep pec’het,
* Rac un hevelep accidant
* Ne outraich qet an Oll-Buissant ;
* Mes ar Mezier a zispigno,
* A frippo tout hac er lounco,
* Ha ne baoueso da bec’hi
* Qen a vo erru gant al ly.
* Nemet o tremen ar flammou
* Ne droublont peoc’h ar famillou ;
* En eur moment e tevorint
* Ar madou hac o fulluc’hint,
* Hac ar moment-se tremenet,
* Chetu an alarm achuet :
* Eur malheur eo da ajouti
* Da galz c’hoas a valheuriou cri,
* Ha ne ouzor petra rafet.
* Mes dioc’h ar Mezier milliguet
* Ne viot qet qer buan pare,
* Rac qeit ha ma pad e vue
* Abominabl ha criminel,
* E pado gantàn ar brezel.
* En a rayo oll an drougou,
* Ha c’hui, espernit ho comzou ;
* N’oc’h eus netra da lavaret
* D’an dræsen pa vezo tommet :
* En ty neuze tout e troublo,
* Hac an oll a bersecuto.
* Evit recompançz peurvuya
* Na esperit qen digantâ
* Nemet insult ha goaperes,
* Taulliou teod ha muntreres ;
* Ar vas d’al laz a zoug ato,
* Ha massacri oll a rayo
* Ma na vezit eus e avis,
* C’hui, pried ha bugale gueiz.
* Pebes disurs ! pebes truez !
* Pebes malheur d’eun tieguez !
* Pebes tourmant, pebes anqen
* Zo e tyes ar Vezierrien !!!
* Pebes dallentez criminal
* Caret eur viçz zo qer fatal !
* Caus a guement a valeuriou
* Hac a chagrin er familliou !!
* Penaus, træsennet, lounquerrien,
* Penaus, ne gomprenot biqen
* E frippit en hostaleri
* Hoc’h oll madou dre’r vesventi ?
* Penaus, ne gomprenot james
* E laqit famill ha graguez
* Var an teil, ha memes en noas,
* Crissa tra a veljor biscoas !
* O goad innoçant a surrit
* Gant al liqeuriou a efit ;
* Ar goad pur eus o c’halonou
* Eo a rusch bord ho muzellou.
* Da betra e servich dezo
* C’hoezi nôs-deiz betec ar bleo,
* O labourat d’en em souten,
* D’an ampoent ma teues te, træsen,
* Te, tad cruel ha detestabl.
* Dre un tech gen abominabl,
* D’o c’hass bemdez da fonçz an dour
* O tevori pris o labour ?
* Mes greomp silançz var ar poent-mâ,
* Rac bez e zeo an distera
* Deus effejou ar vesventi
* Hac a froues an hostaleri.
* Un effet all perniciussoc’h,
* Mezierrien, eo dre ma ra deoc’h
* Coll crenn ho reputation,
* Peb santimant ha peb renom.
* Al lounqerrien, peur-liessa,
* En em gred tud eus ar c’haera,
* Tud a speret ha tud güiziec,
* Ha casimant oll-galloudec.
* Nep a gleffe’n hostaleri
* An dræsen en em bompadi
* Demeus e oll actionou,
* E droyou fin, e zantimantchou,
* A lavarfe sur ne ve den
* A guer bras consecançz hac en,
* Ha ne zéus qet guelet e bar
* Pell-amzer zo var an douar.
* En em drompla res, rac-se tao ;
* Va selaou, lounqer divalo :
* Adalec ma zout deut Mezier,
* Da sqiant bras e bêr amzer
* Ha da henor a c’heus collet,
* Gant ar güin e c’heus-y efet.
* Auditoret, mar desirit
* Anaout ar-Mezier, permetit
* Ma rin deoc’h ar poltret fidel
* Eus e bersonnaich disantel ;
* Mes o tespeign deoc’h ar Mezier,
* Na c’hedit qet eur poltret caer
* Calz traou brao er found neus qet
* Divar e benn da lavaret
* Ar Mezier zo, peur-liessa,
* Un den an insupportapla,
* Un dieveset, un affronter ;
* Fiziout ennàn netra n’eller,
* Heb nac henor, na santimant,
* An dout an dud dre gonsecant ;
* N’en deus nac estim, na renom,
* Dreist peb mez ha confusion,
* Pa velo sqeud an eaudevi,
* Ne rayo forçz piou da henti,
* Gant piou en em associa
* Ha mont d’an davargn da lounca.
* Ober a rai mignouniaich
* Gant peb seurt tud fall ha volaich,
* An toullou ar re iffama
* A frecanto heb tam rusia,
* Ha guelet e vo ec’h ober
* Qement action divoder
* A zo propr d’en dishenori
* En oll d’an oll d’en degradi.
* Da ziaseza an taillou,
* Mar en lacait er parressiou,
* Diveset ha digoustiançz,
* Ne gonsulto tam ar valançz ;
* Discarg ho po, ma er c’harguit,
* Rac ne glasq nemet e brofit,
* Hac evit pris ur picherad
* E c’hounesot eur varillad.
* Mes ar barres farçz ar c’hanton,
* Partout e ray e histrion ;
* Control d’ar bolissonet all,
* Pere d’ober o zroyou fall
* Ordinal a glasq ar c’hoignou
* En abri eus an oll sellou ;
* Al lounqesen e façz an oll
* A c’hoari e botr hac e roll.
* Mar deus eur foar pe un eured,
* Eur Sul, eur Gouel solemniset,
* Eno just en em zistingo
* Ha boufoun an oll e vezo.
* Ne gredàn get memes rima
* Qement a lavar hac a ra,
* Rac o sonjal hebqen enne,
* Auditoret, piou ne ruschfe ?
* Na gontit qet var e gomzou,
* Na mui var e bromessaou :
* Dioc’h ar mintin e c’her a ro,
* Dioc’h an nôs en dislavaro :
* Hirio e rayo eur marc’had,
* Varc’hoas en torro mintin mad ;
* Eur grevidi fischit er pot
* Hac abred en hanavesot ;
* Dirac ar voutaill en ho ty
* Hac ivez en hostaleri
* E rayo deoc’h promessaou
* Ar re gaera, a bep seurt liou ;
* Eur mignon eo ar fidela,
* Habil meurbet, na petra-ta ;
* Al lezennou eus ar chican
* A ane oll guitibunan ;
* Mes fiziout en eur seurt bourc’his,
* Va c’hredit, a zo eur sottis ;
* Rac dioc’h-tu ma vo troet ho qein,
* Ho qüerzo evit ul lom güin :
* Evel Judas ho trahisso,
* Rac un traitour detestapl eo.
* Da veza potr, da veza mest
* Eo incapapl, me en attest.
* Petra reot-hu gant eur mezier ?
* Petra elfac’h-hu da ober ?
* P’o po mui ezom dioutàn ?
* Bezit sur e viot heptàn,
* Hac e gaout mar desirit
* Ar c’hos tavargniou bisitit
* Hac er bourcou hac er c’hærriou,
* Ha goude ze er bouillennou
* P’en deus ezom eus e speret
* E vez peurvuya dianqet,
* Ha pa dle en em zisqeuz den,
* E vez aneval, netra qen.
* Mar er c’hassit eun tu benac,
* Bezit sur penaus e gorfad
* Da zont d’ar guær en ampecho,
* Rac var an hent e fazio ;
* Na mar dit assambles gantâ,
* Pebes histor e ve oumâ !
* Brava jeu ! drolla obaden !!!
* Var ho lerc’h evel un eugen
* E rancot dre oll en treina,
* Hac erfin gant truez ountâ,
* Lacat er gorren a gostez,
* Poursiou’n hent hep compagnunez,
* Ha goude ze, pa deuot en dro,
* Ho compagnon c’hui a gavo
* Adare er memes etat :
* Güella den ! surra camarad !!
* Chetu aze, admirit-én,
* Poltret güirion al lounqesen.
* Na peseurt reputation,
* Peseurt estim, peseurt renom
* En do’n hevelep artisan ?
* Casseat e vo gant peb-unan.
* Mar deo domestiq ar mezier,
* Partout rebutet er gueler ;
* Abalamour d’an dishenor,
* Den ne royo dezàn digor ;
* Evel louzou oc’h an derzien
* E vo qemeret, netra qen,
* Ha qentoc’h dre necessite
* Assur eguet dre garante.
* Mar deo ive c’hoas den yaouanq,
* Adieu d’e fortun hardimant
* A ell souden da lavaret ;
* Rac, peseurt merc’h fur a speret
* A roi e dorn da eul lounqer
* Anavezet evit mezier ?
* Pe ma er gra, certanamant
* Ar plac’hic-se e deveus c’hoant
* Da gommançz e ifern er bed
* Daou zeves goude e eured.
* Mar de ivez eur penn a dy
* A zo sujet d’ar vesventi,
* En em zishenor e-unan,
* Hac e dud assambles gantàn.
* Ober a rayo farçz an oll,
* A bep seurt guinaouadou drol
* Anezàn a vo lavaret,
* Dre oll e vo grèt e boltret :
* Fouet e drantel hac eul lounqer
* Un drœsen fall hac eul liper,
* Un tapager, eul laffoueden,
* Pot ar voutaill hac ar veren ;
* Chetu lod eus an titrou brao
* A roer d’ar mezier atao.
* Mes ar pez a zo deplorabl,
* Bugale baour ar mizerabl,
* Allas ! a vezo victimou
* Eus e viçz hac e zebauchou !
* Ha c’hoant a zo d’o fortunia ?
* Lavaret e vo da guenta :
* An den-ze a zo mab e dad,
* Eveltàn e car chopinad :
* An tad a gav mad e vanne,
* Hac ar mab er c’haro ive ;
* An tad a zo eul lounqesen,
* Un dræsen bur, eur sperbillien ;
* Ar mab ive gant an amzer
* A velot a vezo mezier :
* Chetu petra vez lavaret
* Dioc'h mibien, all lounqesennet.
* Caer e vezo d’ar c’hrouadur
* Beza reglet mad ha fur,
* Viçz e dad en rento suspect
* Da zaoulagad an dud honest :
* Hanavezet eo viçz an tad,
* Collet en deus fortun ar mab ;
* A boan memes ec’h ell flaich,
* Ma e zauler en e visaich.
* Mar deo ar mezier eur chef bras,
* Mear, pe ajant, pebes goas !
* Ne vezo guelet var e dro
* Nemet chicanerrien ar vro,
* Troidellerrien filoutet,
* Trufflennou ha laqipotet :
* Paul-Piltout ha Pêr ar C’hannou,
* Yan Carnaich ha Jacq an dançou ;
* Gab Forban ha Marc Hugunot
* Oc’h e heul partout a velot,
* Henorapla compagnunez !
* Coanta lapousset assambles !
* Hac eur vaoues eo zo mezo ?
* C’hoas, christenien, eur pez brao !
* Eur vaoues, eur c’hreg mezieres,
* Deplorapla loudouries !
* Rac ma ne qet propr guelet Cou
* Gant e gofad er bouilliennou,
* Pebes mez guelet Yvona
* Gant e zreus-gorfad o ruilla !
* Eur veich c’hoas pebes horrol
* Guelet Baptist hac Anathol
* O vont a gleiz hac a zeo
* Evel daou eugen oc’h ar yeo,
* Hac erfin e creiz ar poullou,
* O ruillia evel porc’hellou !
* Mes eur c’hreg meo stoc e c’hroc’hen !
* Oh vileni ! oh disqempen !
* Eur vaoues tec’het d’e banne ?
* Tavomp crenn an infamite !
* Rac biscoas an Tadou Santel,
* Na Jesus-Christ en Aviel,
* Ne rojont deomp a dermeniou
* Da rima e vileniou.
* Petra goude da lavaret
* Eus a grim hac eus a bec’het.
* Ministr un Doue teir gueich santel
* Sqüer ha doctor ar bobl fidel ?
* Da Jesus pebes calonad
* Rei e gorf sacr hac e c’hoad
* Da eur Ministr qer criminal
* Hac an treitour Judas gueichal !!
* Mes, va fluen, paouez amâ,
* Rac va c'halon a venn ranna…
* Deus pez stat benac eo an den
* A gar ar güin, a dra certen
* Eo dre avançz dishenoret
* Ha gant an dud fur disprijet.
* Inutilamant a hend all
* En deus an oll talantchou ral :
* Adalec ma zeo deut mezier,
* Adieu dezo tout en antier ;
* Rac james c’hoas ar vesventi
* Ne deus manqet d’o degradi,
* Al lounqer infam marteze
* Ganet a dud a galite,
* A zo bet er scoliou savant
* Hac instruet parfetamant ;
* Mes paqet tech ar vesventi,
* Deut pillier an hostaleri,
* An den-ze a goues da netra,
* Ne barlanter mui anezâ
* Nemet seulamant d’en dispen
* Ha d’en trêti a billioten.
* Coll a ra henor ha danvez,
* Eurus ma na goll e vuez.
* Mes peseurt a zo communnoc’h,
* (Respontit, m’er goulen ouzoc’h)
* Eguet guelet ar vezierrien
* O vervel aroc o zermen ?
* Ar proverb sclær deomb a lavar
* Penaus gourmandis a ziscar
* Mui a dud eguet ar c’hleze ;
* Chetu perac speret Doue
* A lavar e bêr termeniou
* Penaus calz dre o debauchou
* A acquisit eur maro pront ;
* Propter crapulam multi obierunt.
* Nan, nan, lounqesen disantel,
* Pell sur ne elli qet erzel ;
* Rac, auditoret, penaus pad
* Oc’h qenlies a re gorfad,
* Oc’h qenlies a stocaden,
* Ha dreist pep tra a nosves venn ?
* Eul lam amâ, eul lam aont,
* Eur gann amâ, eur gann duont
* Er lacai e stat a varo
* Ha var an dachen en dalc’ho.
* Enos o veza re zammet,
* Var eur bern erc’h en deus loget
* E toul ar c’haë pe er fosiou,
* P’e creiz ar pri er bouilliennou ;
* Gant ar riou mil gueich sclacet,
* E oll vemprou a zo sonnet.
* Varc’hoas ive’ creiz al loaguen
* E vo cavet a stoc croc’hen,
* A bri hac a fanq, pe a c’hoad,
* Palastrennet pen, qil ha troad ;
* Qement e zeo defiguret,
* Ma ve gant an oll qemeret
* Evit un teus, pe ur spontal,
* Pe memes evit aneval,
* Qentoc’h eguet evit un den,
* Ha dreist oll eguet ur c’hristen.
* Brava tra ! caera taul-lagad !!
* Guelet neuze va c’hamarad
* En em chacha eus ar vouillien
* Hac o bija e gailliaren.
* An hent dezan a zo re stris,
* Daou bas aroc, tri var ar c’his,
* Eus eur c’hoste’ za d’eguile,
* Coulz ha pa na velfe banne ;
* D’ar vezen e ro un heurtad,
* D’ar c’haë pe d’ar c’hleus un tourtad,
* Hac a la fin e ruill er fos
* En eur vriata e vam gos.
* Capapla den ! guella ozac’h !!
* Nopla pried, vantrebistac’h !!!
* Ceit dre vertus an dour rêsin
* Va c’homper eno var e guin,
* O clêm evel eur possedet,
* Pe Satan en dour beniguet.
* Hoguen, ouzoc’h me a c’houlen
* (Respontit eta, christenien)
* Hac én a dle beza yac’hus
* Eun trein buez qer vicius ?
* Tout gouscoude oc’h eus guelet
* Qement a zo amâ merqet ;
* Rac, siouas ! ar seurt exemplou
* Ne dint qet ral er paressiou.
* Plijet gant Doue ne ve nicun
* En ho toues nac en ho commun
* Hac en deve biscoas ròet
* Eur seurt arvest d’e vignonet !
* Penaus e fell deoc’h e padfe
* Eur c’horf trêtet er fèçon-se ?
* Nan, biqen ne ello erzel,
* Ha pa ve dir ne dai qet pell ;
* Ha guelet a reomp alies
* E creiz e vrud ar mezier qès
* O vervel mizerablamant,
* Accablet eus a vil dourmant
* Emå dre languis a velit
* O tisec’ha divar e dreit,
* O crena var e izili
* Gant ar güin hac an audevi.
* Ennont a veler distronqet,
* Broustet oll hac estropiet
* O vont a drein varzu ar bez,
* E creiz ar fleur eus a vuez,
* Victim trist e zebauchou
* Ha merzer eus e gôfadou.
* Ia, va c’hredit, rac sur eo,
* Meziereset lous, c’hui em c’hleo,
* Ar re’ deu d’en em anroli
* E breuries ar vesventi
* A ziverra o bloaveziou
* Dre an nerz eus al liqeuriou ;
* Rac-se, mezier, n’en em fis qet
* Var da gomplexion calet,
* Var da demperamant nerzus,
* Na var da yec’het galloudus :
* Mar deuer d’en em abandoni
* D’an debauch ha d’ar vesventi,
* Adieu da c’henor, da tanves,
* Adieu did, adieu da puez…
* Rac pa estimi bianna
* En em veli o tisec’ha
* Da yec’het cre prest a golli,
* Da gomplexion a ruini,
* Da demperamant a soublo,
* Hac ar maro a erruo ;
* Diou veich coupapl ha maleurus
* En da zebauchou scandalus,
* Dre ma c’habrejes da vuez
* Dre ar viçz eus da volontez.
* Chetu aze trede effet
* Ar vesventi erminennet :
* E creiz o nerz, e creiz o brud
* D’ar vêred e tigaçz an dud.
* Goude qementse, mezierrien,
* Redit d’an davargn a vanden ;
* Vantit huel ho tebauchou,
* Grit pompad eus ho côfadou,
* Goalc’h ho calon en em vesvit,
* Mes biqen n’ancounac’hait
* E zit dre ho habitud fall
* A benn ær varzu’n hospital ;
* E rit, dre ho mesventiou,
* Ruin ha malheur ho famillou,
* E tistrujit pront ho yec’het.
* Hac e toullit ho pez abret.
* Chetu aze an oll madou
* A brocur deoc’h ho tebauchou
* Ho tiffammi, ho revina,
* Hac a la fin ho tistruja.
* Ah ! mesventi, viçz scandalus !!
* Te zo fatal, pernicius !!!
* Penaus, ne doute-e qet contant,
* Ne gaves-te qet suffisant
* Coll ene ar mezier touet,
* Goude e varo erruet,
* C’hoas e vadou ma tistrujes
* Gant e henor bac e vuez ?
* Ho parados, ô va Doue !
* A dra sur ne goust qet qeit-se
* D’ho servicherrien generus,
* Na d’ho merzerrien glorius.
* Ah ! mezier paour, antre eta
* Ennout da-unan ar veich-mâ,
* A visiqen chench a vuez,
* Ha sorti eus da zallentez.
* Rac da zebauchou milliguet,
* Evel ma e c’heus er guelet
* A ra er bed-mâ da valheur ;
* Mes ar pez zo goassa, mezieur,
* Eo ma’s privo eus ar gloar
* A brocur Doue d’an nep er c’har
* En e varados dudius
* Etoues ar sperejou eurus.
* Coll an êevou hac e oll gloar
* En eur guimiada dioc’h an douar,
* Disqen e fond an abimou
* Evit souffr peb seur tourmantchou,
* Chetu ar malheur preparet
* Gant justiç un Doue d’ar pec’het,
* Ha da beleac’h ho cunduo
* Casi sur goude ho maro
* An habitud a vesventi
* Ma na dorrit qet anezi.
* Seriusamant sonch-ta, mezier,
* E redes da dy Lucifer
* Pa zes d’an hostaleriou
* D’en em livra d’an debaucbou ;
* Rac deoc’h oll, me brouvo bremâ,
* (Ha selaouit mat an dra-mâ,)
* E zeo ar vesventi eur viçz
* Opposet da bep honestis,
* Dreisy ennàn pec’het bras,
* (Evel a lavar Sant Thomas,)
* E deveus avoalc’h a vilim
* D’hor precipita en abim,
* Avoalc’h a valiçz d’ho priva
* Eus a c’hraçz Doue er bed-mâ,
* Ar barados deoc’h da serri,
* Hac an ifern da zigueri.
* Balamour da ze ar Scritur,
* Oll credit-y, mar doc’h-u fur,
* A ro gant indignation
* D’ar viçz-mâ reprobation ;
* Hac e deus atao e gountet
* E niver eus ar seiz pec’het,
* Ma meus sonch mad, hanvet gueichal
* Pec’hejou bras ha capital.
* Isaï en deus declamet
* Oc’h ar vesventi milliguet
* Gant calz a nerz hac a gouraich,
* Selaouit, chetu eur passaich
* Eus e c’hourdrousou immortel,
* Dictet gant ar Speret-Santel :
* « Malheur d’an oll lounqesennet
* » Ha da guement a sao abret
* » Bete’n nôs d’en em abreuvi
* » E feunteun an hostaleri !
* » Malheur d’ar mezier arroutet,
* » A bini ar penn zo calet
* » Ha galloudus da gorfata
* » Epad an derves hep coeza. »
* Evel ma zeus hiniennou
* Re stanc, siouas, er parressiou !!
* Piou a zoùeto goude ze
* Ne ve marvel ar pec’het-se,
* P’en deus Doue, dre e Brofet,
* Qen nerzus outàn declamet ?
* Ia, træsen, ar vesventi,
* Merc’h infam an hostaleri,
* Dirac Doue da gondaono
* Hac en tân da brecipito ;
* Rac eus ar viçz-se ralamant
* E tistroer parfetamant ;
* Ha gouscoude p’lec’h erruout,
* Peseurt termen da esperout
* Nemet tourmantchou eternel
* Goude eur vuez qer disantel,
* Qen disordren, qer vicius,
* Qer coupapl ha qer scandalus !
* Divoal dreist oll da excusi
* Ar pec’het eus da vesventi,
* Var an digares ne res qet
* Gaou da famil na da pried,
* Dre ne vezes mezo james
* Nemet bep bloa da Volarges,
* Pe autramant d’an eureujou,
* Pa vez gratis ar c’hofadou ;
* Pe autramant abalamour
* Ar rest ar bloa e c’hefes dour ;
* Pe dre ne vezes qet goal glan,
* Ha ne pez oa disput na cann,
* Dre ne losqes a leiz guinou
* Ar mallos hac ar sacreou ;
* Dre ma zes evel un azen
* D’ar guæer eün dre ar venojen ;
* Pe’ balamour da vignonet
* D’an davargn o deus da dreinet ;
* P’evit mil rêson all dister
* Invantet oll gant ar mezier
* Da gusat e babitud fall
* Oc’h e Bastor en tribunal :
* Rac ganes ha pe n’errufe
* Nicun an tout eus an traou-se,
* Mar dout mezo e c’hoffanses
* Da Zoue, hac e commettes
* Eur pec’het grevus ha marvel
* Ha heneb e lezen santel ;
* Rac guezit ervad, mezierrien,
* Gant ar ju eus ar vinien
* Ha pa na veac’h bet trahisset,
* C’hui a entent, meziereset,
* Nemet eur veich en ho puez,
* Ha pa na sacrefac’h james,
* Ha pa na rafac’h gaou oc’h den,
* Nac injur ebet da gristen,
* Hep noasout na d’ho ty’ec’het
* Na d’ho familliou qen neubet,
* Eo eur pec’het bras evidoc’h
* En em renta henvel oc’h moc’h,
* O coll perlezen ho rêson
* Ar breciussa donezon
* A roas Doue dre garante
* Da Adam ha d’e vugale :
* Dre an debauch en em lacat
* En eur fêçon hac en eur stat
* Ma n’eller mui en em zouguen,
* En em chacha eus ar vouillien,
* En em zivoal, en em dreina,
* Na bete’r guær en em renta,
* A zo eur c’hrim hac eur pec’het
* Grevus hac effroyapl meurbet.
* Na repliqit qet, mezierrien,
* Ne gollit james ho carten,
* Ha seulvoas ma ho po efet
* E vezit seulamant tommet ;
* Rac hep coll ho rêson memes,
* Hac amâ tout taulit eves,
* Notablamant mar e zroublit,
* Eur pec’het bras a gommettit ;
* Ha seul ma zoc’h calet a benn
* Ha galloudus bras da souten
* Calz a vin hep dont da vada,
* Oc’h eus ive leac’h da grena ;
* Rac justamant d’eur seurt poltret
* Isaï malheur a bromet.
* Abalamour d’an disprijançz
* O deus evit an demperançz :
* Car outragi’ reont o C’hrouer,
* Ha varne’ tennont e goler.
* Mes ar vesventi malheurus,
* Ouspen ma zeo pec’het grevus,
* Evit consortet ordinal,
* E deus atao calz viçou all.
* Represanti pere amà,
* A vez eul labour ar vrassa ;
* Mes gouscoude, pa meus amzer
* Hirio da instrui ar mezier,
* Me ziscuezo e bêr gomzou
* E transgress oll gourc’hemennou
* Un Doue infinimant santel
* Dre e babitud criminel.
* A eneb ar feiz e pec’ho,
* Rac eus a oll e toùeto ;
* Netra eus ar Religion
* Dezàn ne seblanto güirion :
* Discredi raï an articlou
* Fountet var galz a breuvennou
* Solid, ha memes sciellet
* Gant goad hor Salver benniguet.
* Lacait dirac e zaoulagad
* Ar varn e traonyen Josaphat,
* Ar Barados gant e vonheur,
* Hac an Ifern gant e valheur ;
* Goab ac’hanoc’h prest a rayo,
* Hac e ridicul ho troyo.
* Hit, emezàn, ho historiou
* Da gonta d’ar vugaligou ;
* Spontaillou int, tout invantet
* Evit trubuilla ar merc’het ;
* Me ne doun pelloc’h eur buguel
* Da grena rac an Aviel :
* Ha mar fell deoc’h lavaret guer
* Var gomportamant ar mezier,
* E c’houlenno en eur c’hoarzin
* Evit petra eo grêt ar güin
* Nemet evit beza efet,
* Ha nonpas beza disprijet.
* Me, emezàn, er c’haf qer mad,
* Ma peurlonqfen eur varilliad.
* Balamour da ze ar Scritur
* A recommand d’an oll dud fur
* Cassât ar güin hac ar merc’het,
* Pe autramant e vint collet.
* Mes a eneb an esperançz
* E pec’h ivez o coll fiziançz
* Da erruout er Barados
* Goude e varo da repos.
* Eus an debauch, allas ! victim,
* E lavar eo re vras e grim
* Evit sonjal beza pardonet
* Gant un Doue just ha coleret,
* Chetu eta ar c'heas mezier
* En abim eus an disesper.
* Ma c’hesper en em savetei
* Heb renonçz crenn d’ar vesventi :
* Chetu én er bresomption,
* Ha var hent an daonation,
* Distruja ra ar garantez
* Dleet d’e Zoue ha d’e hentes,
* Heneb carantez da Grouer ;
* Alies e pec’hes, mezier,
* Dre ma teues d’en outragi
* E mil fêçon er vesventi :
* Ofansi a res da nessa
* Dre’r goal exempl a roes dezâ
* En da dy hac en da barres
* Hac e qement plaçz ma valees
* Ganes o chacha ar re all
* Da gorfata en toullou fall ;
* Hac ar Religion santel,
* Dre da habitud criminel,
* E partout a zishenores
* Hac a peb poent a neglijes
* Neglija’ res da bedennou
* Hed ar sizun ha d’ar suliou ;
* N’hanavezes Doue ebet
* Nemet da gof, den debordet :
* An davargn a zo da ilis,
* Al liqeuriou da sacrifiçz ;
* Ar voutailliou eo da gleyer,
* Ha da gorist an tavargnier.
* Eus ar Sacramantchou hini
* Pelloc’h biqen ne frecanti,
* Pe mar tostaes d’o receo,
* Hep chench a vuez, te a gleo
* E c’hen em rentes davantaich
* Eur profanatour sacrilaich :
* Chetu ar c’henta gourc’hemen
* Nullet eta gant an dræezen.
* A heneb an eil goude se
* Stanc ha stanc e pedo ive,
* Rac ar mezier peurliessa
* N’enev, siouas ! qen rosera
* Nemet ar valediction,
* Ar foultr, en imprecation,
* Ar mallos hac ar sacreou,
* Chetu e oll litaniou ;
* Car eur c’hristen divar ar güin
* A bec’h evel eur sarrasin.
* Pebes scol ! ô pebes sqüer fall !!
* D’ar familliou pebes scandal !!!
* Violi a res an drede
* Eus a c’hourc’hemennou Doue ;
* Rac ar Suliou a brofanes
* Hac ar Goueliou santel ives.
* Oc’h o zremen en tavargnou,
* Mezier infam, en debauchou :
* Dre’ breferançz en o choasi
* Memes evit en em vesvi ;
* Ha guelet a rear alies
* Hiniennou’ pad an eiz des
* Er güin betec o daoulagad :
* Pebes buez ! terrupla stat !!
* Transgressi res ar bêvare
* Dre ar boan hac ar goal vue,
* Ar chagrin hac ar rann-galon
* A res, lounqesen ampoeson
* D’as mam, d’as tad, mar bevont c’hoas,
* Ha d’as creg miserabl, allas !
* Qercouls ha d’as pugaligou,
* Victimou eus da zebauchou.
* Examinit mat ar mezier
* O c’herruout mezo er guær ;
* An ly dezàn zo re vian,
* An oll a scrich forçz dirazàn,
* En e rauc tout e vugale
* E creiz un tân-goal a saillfe ;
* Ha goude beza bet privet
* Gant o zad cris ha debauchet
* Eus ar pes a voa necesser,
* Quitibunan maint e danger
* Da rancout rinça eus an ty
* Evel o c’henlies a guy,
* Da loja e cambr ar steret
* Pe e toues an anevalet
* En eur c’hraou benac a gostes,
* En danger da goll o buez,
* Pried miserabl an dræsen,
* Er chaich eus a greiz ar vouillien,
* C’hoezi a ra n’ouz peguement
* Oc’h en distreina dre an hent,
* Hac a veac’h er guær erruet,
* Ractal e vez recompanset :
* Mes pebes recompans, siouas !
* A dauliou treid, a dauliou bas,
* Tauliou teod hac injuriou.
* Ha calz maledictionou !
* Pebes croas, ô va Doue !
* Pebes rann-galon d’ar gueis-se !!
* Ia, oc’h Satan caout affer
* A garfen qent oc’h eur mezier.
* Heneb ar bempet gourc’hemen
* E pec’h ivez ar vezierrien,
* Dre o c’holer, dre o c’hannou,
* Dre o goal gomportamantchou,
* Ha dre mil ha mil affer fall
* A reont evit an ordinal ;
* Eur veich savet ar güin d’o fen
* Hac eat divar an arouden.
* Ar c’huec’hvet tout a dransgressont
* Dre’r bavardiaich a leveront,
* Rac ar vezirrien peurvuya
* Zo libertinet ar goassa,
* A bep seurt lubriciteou
* A sorti stanq deus o guinou ;
* Clêvet a rear en o zoues
* Eus a bep seur loudouries
* A bep seurt comzou disordren,
* Qen dangerus hac ar vocen ;
* Rac en eneou innoçant
* E c’hêlumont en un instant
* Tân infam an impurete :
* Tec’hit eta pell dioute.
* Davantach, mezier milliguet,
* E pec’hes heneb ar seizvet,
* Dre an injustiçou brassa
* A rês evit caout da efa.
* Mar dout servicher en un ty,
* Mar guelles da vestr a laeri ;
* Mar dout eur penn a diegues,
* Oc’h da famill tor bras a res ;
* En tavargniou e verni dle,
* Hac e forci da vugale
* D’o faea, lounqer diveset,
* Hac oll goude ma po teuzet
* E chapelou ar bod illio,
* Mar gueller c’hoas te a vezo
* Expert var danvez ar re all,
* Ha dre da droidellou fall
* Mil injustiçz a gommetti
* Evit qenderc’hel da roulli ;
* Dioc’h an tu ma teuyo ar güin,
* Te’n em gavo atao d’ar fin ;
* Correttour neo qet ridicul
* Ne sell james oc’h ar musul ;
* Mes seulvui a ell da drompla,
* Seul-brassoc’h e vez e joa.
* Discurpul al lounqesennet
* A viol ives an eizvet ;
* Oll bepret o c’haver dispos
* Da ober testeniou faus ;
* Gant ma paeot dê banneou,
* E raint gueyer calomniou,
* Qement n’int qet eus o c’hostes
* Da zua ne vanqint james
* Dre ar vilim demeus o zeod
* Hac e mil fêçon all mar faut.
* Evel un Danvad cailliaret,
* An dræsen lous ha divezet ;
* Tout ar re all a sclabezo,
* A frezo hac a zispenno ;
* Rac collet eur veich e renom,
* N’en deus qen consolation
* Nemet o tiscar ar re all
* Hac eveltàn o renta fall.
* Heneb an naovet gourc’hemen
* E pec’h ivez al lounqesen
* Dre ar villa sonjesonou
* Hac ar c’houpapla desirou
* Excitet ennâ dre ar güin.
* A heneb an decvet erfin,
* O tezirout neus fors pe c’his,
* Coulz a zeo evel a gleiz,
* Peadra da ellout terri
* E sec’het en hostaleri.
* Un den techet d’an debauchou
* Zo capapl a bep seurt crimou ;
* Ne respet mui na Gouel na Sul,
* Netra ne ra dezàn scurpul ;
* Evel en davargn eur banne
* E c’hef peb seurt iniqite ;
* Chetu, allas ! e pe fêcon,
* Auditoret, e teu’r boesson
* Da daul an den en oll viçou
* Hac er falla habitujou.
* Petra goude da lavaret
* Eus a sort al lounqesennet ?
* Penaus ellout mont en hent-se
* Un deiz da Varados Doue ?
* Calz a leac’h zo da ziscredi,
* Allas ! ha da zisesperi
* Eus silvidiguez eur seurt den,
* Pa ne ra eur güir binigen.
* O voalc’hi dre eur môr daelou
* An drouc eus e voal-exemplou ;
* Rac ma ve guelet ar mezier
* O chench buez gant an amzer,
* Hac oc’h ober a greiz calon
* Eur güir brezel d’e bassion,
* Peguement benac a grimou
* En deus grêt dre e zebauchou,
* Hor be c’hoas an esperançz
* En d’o pardon hac induljanç
* Eus e habitud vicius
* Hac eus e vuez scandalus
* Digant un Doue leun a zouçder,
* Hac a druez oc’h ar pec’her.
* Mes commancet d’en em rei
* A fêçon vat d’ar vesventi,
* P’eur er guelor convertisset
* Eus e dech côs ha milliguet ?
* Allas ! sur marteze james !
* E barea ne deo qet æs ;
* Fae a ra var remejou
* Mad da zec’ha e c’houliou,
* Ha d’ar c’hraçz e serr e galon
* Atao leun a bresomption.
* M’ho qemer amâ, mezierrien
* C’hui oc’h-unan da varnerrien ;
* Pet lounqer oc’h eus-hu guelet
* O renonçz d’o zech er yec’het ?
* Hirio gant nerz e protestint
* Penaus mezo mui ne vezint.
* Oh ! va Doue, caera affer !
* Convertisset crenn ar mezier !
* Mes pegueit e velo an dud
* En o zoues eur seurt burzud ?…
* Guedomp c’hoas un occasion
* Hac adieu d’e gonversion…
* Ha n’oc’h eus-hu qet oll clêvet
* Meur a veich epad eur retret
* Furedou an hostaleri
* A greiz calon o prometti
* Ne vijent mui biqen mezo,
* E vijent sobr var o meno ?
* Mes petra int hirio an deiz ?
* Evel a viscoas tud direis,
* Evel a ziaguent diveset ;
* Mezierrien ha mezierezet.
* Ne lavaràn qet gouscoude
* Ve impossubl d’ar seurt tud-se
* Donet da veza reglet mat,
* Hac o habitud da guittât ;
* Rac beza o deus mil moyen
* Da en em gonvertissa crenn
* Mes, siouas ! ne fell qet dezo
* Ober usaich sus anezo.
* Ar volontez deo tout a vanq,
* Ha nonpas ar c’hraçz puissant ;
* Ar viçz eus o mesventiou
* O dalc’h en o habitujou,
* Ha contant en o esclavaich,
* D’e guittat e zint digouraich.
* Ar mezier zo eun hitropic :
* Seul ma c’haval, seul an itic
* A drantel en e vouzellou
* Hac a c’houlen galopinou ;
* Hac en oad seul mac’h avançz,
* An nerz eus e intemperançz,
* Maguet gant qement a sourci
* Peb moment en hostaleri,
* A deu da boulsa e grisiou
* Seul-donnoc’h en entraillou ;
* Dre-gonsecant e teu ennâ
* Seul-diessoc'h da barea,
* Pa vezo ar mezier scòet
* Gant ar fulor eus ar c’hlénved,
* Nemet chom a rae en henchou
* Da vervel gant re gorfadou,
* E tetesto e habitud,
* Ar goal vuez a rea d’e dud,
* Ar goal exempl en deus roet
* Dre guement plaçz m’en deus baleet
* Côves a rai e bec’hejou,
* Marteze gant calz a zaelou ;
* An absolven a recevo,
* Ha sacramantet oll e vo,
* Mes credi a raimp-ni neuze
* E vo salvet var guementse ?
* Petra’ sonjit-hu, christenien,
* Deus sort eternel eur seurt den ?
* Test oc’h bet eus e zisursiou,
* E gass a reot-hu d'an êevou
* Etouez ar Zent hac an Æles,
* Goude un hevelep buez ?
* Ah ! casi sur me lavaro
* E zeo mezier bete’r maro,
* Ha risqet dre ze da vervel
* Coupabl eus ar pec’het marvel.
* Mont a rai eta ar mezier
* D’an ifern da gaout Lucifer :
* Efet en deus er vesventi
* Coler e Zoue betec al ly,
* Ha da james ar reuseudic
* E qever ar fals pinvidic
* A lounco hac a zislonco
* A leiz gouzouc ar vestl c’huero
* Eus a arraich an diaoulou
* E creiz eur bar a dourmantchou.
* En eur sonjal e qementse,
* Piou ne scrijo qet, va Doue !
* Ha gouscoude an træsennet
* Hac ivez ar meziereset,
* Heb an distera tam chagrin
* A veler o vont d’o zein
* Qen discurpul, qen disourci
* Ha pa vent sur da Bossedi
* Eur gurunen tout a c’hloar
* En eur vont divar an douar.
* Ne sonjont nemet er voyen
* (Ha ne deo qet güir, mezierrien)
* Da gontanti o fassion
* Hac ar youl demeus o c’halon ;
* D’an ampoent ma tlefent guelet
* Dorn galloudus un Doue savet
* Azioc’h o fenn d’o ecrasi,
* Pa na cessont d’en outraji
* Dre eur chaden a zebauchou
* Hac ur môr a vesventiou.
* Crenit, crenit oll, mezierrien,
* Car redet a rit d’an ifern,
* Hac eur pas c’hoas ma c’havancit
* En e greiz e precipitit
* Ho corf qercoulz hac hoc’h ene
* Evit an oll eternite.
* Chetu penaus ar vesventi
* Ho malheur eternel a rai
* Goude ober deoc’h var an douar
* Ha mil tourmant ha mil glac’har.
* Ah ! mesventi, viçz detestabl !
* Oh ! habitud abominabl !!
* Ra zeuyo an oll gristenien
* Da renonçz did a visiqen !!!
* Grit eta hirio, me ho ped,
* Mezierrien ha mezierezet,
* Eur sell a druez ouz hoc’h ene
* Miserere animæ tuæ ;
* Rac, allas ! dre ho tebauchou
* E c’hassot souden d’ar flammou.
* Coll ho c’henor hac ho tanves,
* Coll ho yec’het hac ho puez
* A zo, siouas ! nebeut a dra
* Vis-a-vis d’ar maleur cris-mâ.
* Ma na ra qet impression
* Varnoc’h eta ar rann-galon
* A rit dre ho mesventiou
* Hac ho tizurs d’ho familliou,
* Da viana ra viot touchet
* Dre an tourmantchou diremed
* A breparit e creiz an tân
* Evit james deoc’h oc’h-unan,
* Evit ma reot ouz oc’h ene
* A la fin eur sell a drue ;
* Miserere animæ tuæ.
                                     Evelse bezet grêt.